Diari Oficial de la Generalitat Valenciana


Sumari del DOGV 9216, del 16-11-2021 (2021/11191)

RESOLUCIÓ de 10 d'agost de 2021, de la Direcció General de Qualitat i Educació Ambiental, per la qual es formula un informe d'impacte ambiental. Expedient: 45-2019-AIA.
------------------------------------------------------------------------------------------------------------------------------------------------------------------------

### Dades del document

Número de DOGV
:   9216

Data del DOGV
:   16-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11172


Data del document
:   10-08-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Sagunt
    * impacte ambiental

RESOLUCIÓ de 10 d'agost de 2021, de la Direcció General de Qualitat i Educació Ambiental, per la qual es formula un informe d'impacte ambiental. Expedient: 45-2019-AIA. [2021/11500]  
«Informe d'impacte ambiental  
Expedient: 45-2019-AIA.  
Títol: indústria de fabricació i envasament de sucs cítrics (modificació).  
Titular: Zumos Valencianos del Mediterráneo (ZUVAMESA).  
Òrgan substantiu: Servei de Prevenció i Control Integrat de la Contaminació (94/18/IPPC).  
Localització: c/ Pollancar, s/n, polígon industrial Parc Sagunt I, parcel·la I.8.A. Sagunt (València).  
  
Descripció del projecte.  
L'activitat principal que desenvolupa ZUVAMESA és l'extracció i l'envasament de sucs cítrics. El procés consta de les fases següents: recepció i emmagatzematge de fruita, rentada i selecció, calibratge, extracció, refinament, pasteurització, envasament, emmagatzematge i expedició.  
L'activitat disposa de llicència ambiental d'activitat. Actualment es valoren les modificacions realitzades en l'activitat tenint en compte que, en la documentació inicialment remesa per l'òrgan substantiu, la modificació consistia (entre altres) en la modificació dels paràmetres de producció, si bé, en una modificació que va tindre entrada amb anterioritat a la resolució de l'expedient, es van proposar noves modificacions. Aquestes modificacions s'enumeraran al final d'aquest apartat.  
  
Els processos que es fan actualment en la fàbrica són els següents:  
- Obtenció de suc: el procés s'inicia amb la descàrrega dels camions que transporten la fruita i l'emmagatzematge en sitges metàl·liques, amb la recollida prèvia de les mostres. Les sitges disposen de cintes de recollida de fruita que alimenten la línia d'extracció, amb una rentada i una selecció prèvies de la fruita. Una vegada extret el suc, s'esterilitza. La indústria disposa de cantines d'emmagatzematge, on roman el suc fins a expedir-lo.  
- Obtenció d'oli essencial de la corfa de la taronja. La instal·lació consta d'un procés de refinament i concentració de l'oli essencial de la corfa, que, en un principi, està en una emulsió aquosa. Una vegada concentrat i purificat, s'emmagatzema en uns tancs d'emmagatzematge per a envasar-lo posteriorment en bidons metàl·lics. Aquests bidons s'emmagatzemen en un magatzem refrigerat per a expedir-los posteriorment.  
  
- Processament i pel·letització de la corfa: l'objectiu del procés és deshidratar la corfa dels cítrics mitjançant el premsatge i la deshidratació en un túnel rotatiu de secatge i pel·letització. Aquests pèl·lets s'emmagatzemen en un magatzem a temperatura controlada i es destinaran a l'alimentació animal.  
- Tractament de polpa: la indústria disposa d'una instal·lació per a tractar l'excés de polpa del procés. Consisteix en un esterilitzador per a sucs amb polpa, una omplidora asèptica composta per dos capçals de rebliment i un sistema de transport per a l'entrada i l'eixida de bidons. La polpa, una vegada emmagatzemada, s'utilitza per a introduir-la en el suc per a millorar-ne les característiques.  
Les instal·lacions actuals es componen d'unes quantes naus industrials amb característiques constructives semblants (panells prefabricats metàl·lics i cobertes tipus sàndvitx), en l'interior de les quals es troba la maquinària que intervé en els diferents processos. Les dimensions de les naus són les següents:  
1. Nau d'extracció de 60x35 m.  
2. Nau de pasteurització i mescla de 60x70 m.  
3. Nau cantina i magatzem de bidons de 75x100 m.  
4. Nau macroatacs asèptics de 70,20x35x10 m.  
5. Nau d'envasament, magatzem cambra auxiliar i cambra BINS de 110x120 m.  
6. Nau d'expedicions de 60x35 m.  
7. Nau magatzem automàtic (futura ampliació) de 72x24,26 m.  
8. Nau tractament de pèl·lets de 50x30 m.  
9. Nau magatzem de pèl·lets de 50x30 m.  
10. Sala de màquines de 65x25+15 m.  
  
En un futur, es preveu fer tres naus noves: una nau d'emmagatzematge de productes acabats, una sala de macrotancs i una nau magatzem automàtic inclosa en el paràgraf anterior com a número 7. Aquestes ampliacions no són objecte del procediment actual, per la qual cosa no s'inclouen en aquesta valoració ambiental.  
L'única modificació que es produirà en els equips consistirà, segons la documentació presentada pel promotor, en la instal·lació, en l'interior d'una de les naus existents, d'una cambra d'emmagatzematge de producte acabat.  
La matèria primera requerida per a realitzar el procés industrial és la fruita que s'obté de magatzems hortofructícoles o directament del camp.  
  
Actualment, s'empren a l'any 123.912 t de taronges i es produeixen 146,95 t/dia de suc, a més de 56.088 t de mandarines, amb una producció de 66,51 t/dia de suc. El període actual de funcionament de la indústria és de 312 dies a l'any.  
La proposta que es fa (modificació del projecte) i que és objecte de valoració ambiental és la modificació de la producció, que passa a processar 112.559,5 t de taronja i 50.942,19 t de mandarina.  
En el cas de la taronja, s'obtindran uns rendiments de 433,82 t/dia de producte acabat (suc) durant 96 dies, mentre que, en el cas de la mandarina, s'obtindran 221,75 t/dia durant un període d'uns 86 dies.  
  
Per tant, la modificació principal del projecte és la disminució del període productiu, que disminueix de 312 a 182 dies, de manera que augmenta el rendiment per dia de la indústria.  
Segons s'ha indicat en la descripció del procés productiu, a més de suc, en el procés s'obté polpa, oli essencial i pèl·let de corfa. El pèl·let de corfa es destina a l'alimentació animal, mentre que la polpa es pot reutilitzar en aquest procés o en altres processos semblants, o derivar-se, així mateix, per a l'alimentació animal, mentre que l'oli essencial es destina a usos diversos.  
Amb el sistema productiu actual s'obtenen al dia 8,8 t/dia de polpa, 1,07 t d'oli essencial i 30,74 t de pèl·lets.  
Amb el sistema productiu futur s'obtindran, diàriament, 27,09 t de polpa, 29 t d'oli essencial i 94,93 t de pèl·lets.  
La producció actual i la producció que es preveu anualment de productes i subproductes que s'obtindran en la indústria és la següent:  
  
Producte/subproducte Percentatge Producció actual Producció prevista  
Suc 37 % 66.600 t/any 60.495,62 t/any  
Polpa 1,53 % 2.754,00 t/any 2.501,50 t/any  
Oli essencial 0,186 % 334,80 t/any 304,11 t/any  
Pèl·let corfa 5,33 % 9.594,00 t/any 8.714,64 t/any  
  
  
  
A més de les matèries primeres mencionades, els recursos consumits per a obtindre les produccions indicades són l'aigua i l'energia. L'aigua que consumeix la indústria procedeix de la xarxa pública d'abastiment. Es calcula que, anualment, es consumeixen uns 445.000 m³ d'aigua, que se sotmet a un procés d'osmosi inversa.  
L'energia que es consumeix procedeix d'electricitat i gas natural. El promotor disposa d'una planta de biogàs que es nodreix de la planta depuradora d'aigües, i de la qual s'abasteix, en part, la indústria, de manera que es disminueix així el consum de gas natural.  
També es consumiran en el procés substàncies químiques, com ara l'àcid clorhídric, el fosfòric, l'etanol i altres productes irritants i corrosius. Aquests productes s'emmagatzemaran en un espai habilitat en l'interior de la nau d'emmagatzematge.  
Com a conseqüència de l'activitat productiva, es produeixen emissions contaminants, aigües residuals i sorolls.  
Les emissions contaminants procedeixen de tres punts: dos procedeixen de les calderes que s'encarreguen de proporcionar vapor als processos de pasteurització, esterilització, generació de buit i de proporcionar calor en els processos en què es requerisca; el tercer punt d'emissió procedeix del secador per a la pel·letització. Tots aquests punts d'emissió han passat favorablement els controls oportuns.  
En la indústria hi ha múltiples fonts generadores de sorolls: la càrrega i la descàrrega dels vehicles, el funcionament dels diferents elements que intervenen en el procés de producció, el funcionament dels equips de refrigeració, que no superaran, en general, els 80 dB(A). No obstant això, hi ha equips que generaran nivells d'emissió superiors a 90 dB(A). Segons es conclou en l'estudi acústic, no se superaran els valors límit de soroll en l'ambient exterior, mesurats en el límit de la parcel·la que fita amb el carrer més pròxim del polígon industrial, que s'estableixen en la Llei 7/2002, de 3 de desembre, de protecció contra la contaminació acústica, de la Comunitat Valenciana, establits en 70 dB(A) de dia i 60 dB(A) a la nit.  
Pel que fa a la gestió de les aigües, la indústria disposa de xarxes separatives. Les aigües pluvials es canalitzen fins a la xarxa d'aigües pluvials del polígon.  
L'aigua contaminant procedeix de l'aigua de transport i la neteja de fruits, de la neteja de les naus mitjançant les mànegues, dels sistemes de rentada automàtica en les línies d'extracció, de la pel·letització, de les esterilitzadores, dels equips filtrants, de la porga de les torres de refrigeració, dels condensadors, de les calderes, del rebuig de la planta d'osmosi i de les aigües procedents del condensat obtingut en els processos de tractament dels subproductes.  
Aquestes aigües es tractaran, abans de ser abocades a la xarxa de clavegueram del polígon industrial, en una estació depuradora d'aigües residuals industrials (d'ara en avant, EDARI). Aquesta estació està legalitzada des de l'any 2008 i s'ha sotmés a dues ampliacions amb la finalitat de tractar el cabal procedent de la fàbrica i els serveis sanitaris, per tal que l'efluent abocat a la xarxa de sanejament del polígon presente paràmetres adequats d'abocament. L'ampliació ha consistit a instal·lar un nou depòsit d'emergència de 2.000 m³ que conté l'aigua que, per les seues característiques, no es pot tractar en l'EDARI, i s'ha de mesclar per a incorporar-se al procés, un decantador lamel·lar i un flotador DAF, com a estructures principals.  
Descrits els processos i les instal·lacions principals, s'ha d'indicar que, en data de 15 de març de 2021, l'òrgan substantiu remet la documentació complementària, en la qual es contesta el requeriment efectuat per l'òrgan ambiental, en data de 31 de juliol de 2020, i en el qual es requeria la descripció de la planta de biogàs existent, la justificació del compliment de la declaració d'impacte ambiental del PP Parc Sagunt, les mesures complementàries de protecció ambiental per a evitar els abocaments en la xarxa municipal que no complisquen els paràmetres d'abocament i les propostes que produïsquen efectes ambientals favorables a la marjal dels Moros, entre altres.  
En la documentació esmentada s'inclouen diverses modificacions del projecte, el detall de les quals s'exposa a continuació:  
- Segons el document de modificació i la documentació complementària aportada, l'activitat productiva de la indústria es resumeix de la manera següent:  
Producció actual: 93.528 t de suc i 28.269 t de subproductes. Els dies de funcionament a l'any en seran 181, i la producció per dia serà de 519,72 t de suc i 156,18 t de subproductes (121.797 t de productes i 672,91 t/dia).  
La producció prevista romandrà invariable per al suc, de manera que s'augmentarà un 10,60 % la producció de subproductes, que s'incrementa a 31.269 t. La producció total serà de 124.797 t i de 689,48 t/dia.  
Les modificacions introduïdes són:  
- Instal·lació de panells fotovoltaics en la coberta dels edificis. S'hi instal·laran 5.642 mòduls de 10 kW de potència, que cobriran, en part, les necessitats energètiques de la indústria.  
- Instal·lació d'una planta satèl·lit de recepció i emmagatzematge de gas natural liquat amb depòsit criogènic a pressió i un sistema de gasificació annex per a subministrar gas natural a la indústria. La instal·lació té per objecte cobrir les necessitats de gas en la fase prèvia a la connexió per gasoducte de les xarxes de distribució. La capacitat d'emmagatzematge serà de 106 m³.  
- Ampliació i millora de la producció de biogàs: actualment, l'empresa disposa de dues calderes de vapor el combustible de les quals és gas natural i biogàs produït en les instal·lacions pròpies. El consum de biogàs és actualment un 21 % del total.  
L'EDARI de l'empresa disposa d'un reactor anaerobi per a produir biogàs. Es pretén una modificació del projecte per a augmentar aquesta producció. Per a això, s'ampliarà la capacitat de tractament del DACS (digestor) i es reforçarà el pretractament.  
L'augment de la capacitat de tractament es farà mitjançant una modificació estructural en la distribució de l'abocament dins del reactor i l'increment de la biomassa del tanc, amb l'objectiu de tindre més capacitat d'eliminació de matèria orgànica.  
- Instal·lació de línia de rentada de polpa i concentració de suc: l'objectiu que s'aconseguirà amb la nova línia és incrementar la producció de concentrats d'un 4 % a un 7 %, amb l'extracció dels sòlids solubles de la polpa mitjançant un corrent d'aigua, i la concentració posterior d'aquests.  
La línia de rentada de polpa estarà composta pels elements següents: un tamís de tambor primari (ja existent en la indústria), tres tamisos de tambor d'etapa de rentada de polpa, constituïts cada un d'aquests per un sistema de neteja mitjançant aspersors d'alta pressió, un sistema pneumàtic per a l'automatització posterior de la neteja, un variador de velocitat, tres mescladors d'etapa amb variador de velocitat.  
El sistema de concentració estarà format pels elements principals següents: depòsit de llançament i neteja, unitat de pasteurització integrada en l'evaporador, quatre feixos tubulars d'evaporació en «pel·lícula descendent», quatre caixes de separació, un condensador vertical de superfície, un condensador de volàtils, una columna llavadora de volàtils, un depòsit decantador - florentí, un conjunt de bombes de procés, una bomba de buit, un sistema de refrigeració per al tancament mecànic de les bombes de procés i de buit i un conjunt d'intercanviadors de calor.  
- Torre de refrigeració: satisfarà les necessitats frigorífiques del procés de condensació. La nova torre únicament emetrà un vapor d'aigua, i el consum d'aigua previst és de 1.000 m³. Els nivells de pressió sonora oscil·laran entre 83 dB i 108 dB, i no s'espera cap impacte acústic a causa de l'altura a què se situarà la torre (12 m).  
- Planta de tractament d'aigües vegetals: les aigües vegetals produïdes en la planta tenen un alt poder contaminant i no poden reutilitzar-se. Es pretén depurar aquestes aigües fent-les aptes per a utilitzar-les en els processos industrials abans d'abocar-les a l'EDARI, de manera que s'estalviarà, així, un volum considerable d'aigua.  
L'aigua se sotmetrà a una filtració per a eliminar el d-limoné i altres COV, un tractament químic per a abaixar el pH i l'osmosi inversa. L'aigua obtinguda es reutilitzarà en diversos processos industrials.  
S'espera una reducció del consum d'aigua de la indústria d'un 10,44 % i una reducció de l'abocament del 8 %.  
  
Tramitació administrativa  
Antecedents:  
La indústria objecte de l'actual procediment s'ubica en l'àmbit del polígon industrial de Parc Sagunt, que va obtindre la declaració d'impacte ambiental (DIA) el 5 de març de 2003, en l'àmbit de l'expedient 39-2003-AIA (homologació i pla parcial industrial parc empresarial Sagunt 1, del Pla general d'ordenació urbana de Sagunt). La DIA va tindre unes resolucions complementàries, de data 28 de febrer de 2005, 11 de desembre de 2008 i 30 de gener de 2009.  
En l'informe d'impacte ambiental es tindran en compte els aspectes que, en compliment de la DIA del PP Parc industrial de Sagunt, hagen de ser aplicables al projecte.  
La indústria disposa d'una llicència ambiental, atorgada per l'Ajuntament de Sagunt (no es detalla la data d'obtenció de la llicència).  
Davant de la modificació previsible de la producció, el 16 d'octubre de 2018, el promotor del projecte va sol·licitar l'autorització ambiental integrada.  
El 16 de maig de 2019 té entrada en l'òrgan ambiental, procedent del Servei de Prevenció i Control Integrat de la Contaminació (SPCIC), el Projecte d'ampliació de planta d'envasament de sucs cítrics a Sagunt (València), per tal que s'hi emeta un informe.  
El 5 de setembre de 2019, l'òrgan ambiental emet un informe en el qual s'indica que la modificació del projecte constitueix un supòsit de l'annex II de la Llei 21/2013, d'avaluació ambiental, i, per això, s'ha d'aportar la documentació exigida en la legislació d'impacte ambiental per a l'inici del procediment simplificat d'avaluació d'impacte ambiental. Se sol·licita en l'informe l'aclariment dels paràmetres productius de la indústria.  
L'11 de novembre de 2019, l'SPCIC remet, entre altres, el document ambiental i l'informe del Servei de Gestió d'Espais Naturals Protegits.  
  
El dia 12 de maig de 2020 té entrada en l'òrgan ambiental la documentació addicional al projecte (annex IV), remesa pel Servei de Prevenció i Control Integrat de la Contaminació.  
El 31 de juliol de 2020, aquest òrgan ambiental sol·licita l'ampliació de la documentació remesa: la descripció de la planta de biogàs existent, el compliment dels condicionants ambientals derivats de la DIA del PP Parc Sagunt i les resolucions complementàries.  
El 15 de març de 2021 es rep, en aquest òrgan ambiental, la documentació requerida, i es consideren suficients els elements de judici per a resoldre.  
La informació pública de l'expedient d'autorització ambiental integrada va tindre lloc en el Diari Oficial de la Generalitat Valenciana, del 22 de gener de 2019, per un període de 30 dies hàbils, així com en el tauler d'anuncis de l'Ajuntament de Sagunt, des del dia 27 de gener al 28 de febrer de 2019.  
Durant el període d'informació pública es va produir una al·legació per part d'Acció Ecologista Agró, en la qual s'indicava que la fàbrica causa molèsties a la població per les olors molestes que, en algun cas, han arribat a 15 km de distància.  
Indica que l'activitat pot ser diferent de l'extracció i l'envasament de sucs, per la qual cosa requeriria informació addicional en matèria de prevenció de la contaminació atmosfèrica i, per això, posa en dubte si l'estudi d'impacte ambiental preveu els mitjans suficients per a fer front a aquestes molèsties, i demana que s'avalue la necessitat de preveure mesures addicionals que asseguren el compliment de la legislació vigent en matèria de contaminació atmosfèrica.  
El promotor contesta a les al·legacions el 29 de març de 2019 i indica que les olors es generen en el procés de deshidratació de les escorces de cítrics, però que en cap cas són molestes i només es perceben en el voltant de la planta, i només en casos puntuals de vents forts es poden percebre en llocs més allunyats.  
Indica que integrar el procés de deshidratació de les escorces de cítrics en el procés disminueix els impactes ambientals d'un tractament posterior de les escorces, uns tractaments que solen generar lixiviats.  
  
Informes sectorials:  
En la tramitació del procediment s'han emés els informes següents:  
  
- Informe favorable de compatibilitat urbanística, de 25 d'octubre de 2017. Aquest adjunta l'informe tècnic en què s'indica: «el cabal d'aigua potable consumida total estimada per a l'activitat, d'acord amb la documentació aportada, resulta molt superior a la dotació d'aigua potable prevista en el projecte d'urbanització del parc empresarial Parc Sagunt I, que, per a l'illa I-8, és de 4,46 l/s (la parcel·la I-8.1 suposa un 64,26 % de la superfície de l'illa, per la qual cosa li correspon un cabal de 2,87 l/s). Per tant, a fi de possibilitar el funcionament de l'activitat, s'haurà de preveure un consum d'aigua potable per altres mitjans, de manera que garantisca, en el cas que se subministre directament de la xarxa d'aigua potable municipal, amb un informe previ de l'empresa concessionària del servei, que no suposarà una minva en l'abastiment d'aigua a la resta de les parcel·les del sector».  
- Informe de l'EPSAR, de 14 de juny de 2019, en el qual s'esmenta que l'empresa disposa de les arquetes d'inspecció corresponents.  
Quant a l'aigua consumida, s'assenyala que l'aigua de l'empresa s'obté de la xarxa pública d'abastiment, la qual se sotmet a un procés d'osmosi inversa i ultrafiltració. Els usos més importants de l'aigua en la indústria es produeixen en els sanitaris, la neteja i l'aigualeig de sòls, la neteja de la fruita (aigua procedent del procés d'osmosi) i la neteja d'instal·lacions.  
L'aigua de refrigeració es condueix per circuit tancat i el desgebrament es tracta en l'EDARI.  
La neteja dels tancs de mescla, els tancs d'emmagatzematge, les conduccions i els intercanviadors de calor es realitzen amb un circuit tancat. Aquest circuit es porga cada cert temps a l'EDARI. També es dirigeixen a l'EDARI les aigües procedents de la neteja de la fruita i de la resta de processos industrials.  
L'informe afig que l'empresa ha fet abocaments a la xarxa pública que superaven els paràmetres d'abocament, la qual cosa ha ocasionat problemes en la xarxa de depuració d'aigües residuals de Sagunt.  
L'informe conclou indicant que l'empresa ha de garantir el compliment de l'article 8 del Reial decret 509/1996, així com les ordenances municipals d'abocament aplicables. Les aigües residuals generades no hauran d'impedir el compliment dels objectius de qualitat fixats en l'autorització d'abocament a domini públic hidràulic emesa per la confederació hidrogràfica corresponent per a l'EDAR receptora d'aquestes.  
  
Informe de la Confederació Hidrogràfica del Xúquer favorable condicionat al següent:  
- Haurà de constar, en l'expedient que consta en CAMACD, el certificat de connexió i acceptació dels abocaments d'aigües residuals sanitàries, industrials i pluvials després de l'ampliació sol·licitada, emés pel titular de la xarxa de sanejament, en el qual figure la depuradora de destinació. Haurà de constar, al mateix temps, el certificat d'impermeabilitat i estanquitat de les basses d'acumulació d'aigües residuals industrials. El titular de l'activitat està obligat a portar el manteniment adequat dels depòsits i les basses d'acumulació, de manera que en quede assegurada la impermeabilitat i l'estanquitat al llarg del temps.  
- No haurà d'haver-hi cap sistema d'alleugeriment capaç de generar un abocament per qualsevol mitjà i periodicitat a domini públic hidràulic, i estarà prohibit qualsevol abocament d'aigües o de productes residuals susceptibles de contaminar les aigües.  
  
Consideracions ambientals.  
Es procedeix a l'anàlisi de la modificació del projecte, d'acord amb els criteris de l'annex III de la Llei 21/2013, d'avaluació ambiental:  
  
1. Característiques de la modificació efectuada: la modificació del projecte:  
- Suposarà una ampliació de la superfície ocupada, però dins de l'àmbit prèviament afectat, i serà aquest l'àmbit de caràcter industrial, per la qual cosa, encara que s'intensifica l'ús del sòl, sempre que aquesta intensificació siga d'acord amb la normativa urbanística aplicable, es considerarà, atés el caràcter del sòl, compatible amb la preservació del medi ambient.  
- Suposarà un augment de la producció i una intensificació de la producció (augment de la capacitat productiva en un nombre inferior de dies de producció), per la qual cosa s'ha d'establir, en el programa de vigilància ambiental, un seguiment de l'ús de recursos i la generació de residus, a fi de detectar si aquesta intensificació produeix incidents puntuals, com ara l'augment en la generació d'abocaments o residus, problemes en l'ús de l'aigua o l'augment de sorolls i molèsties.  
  
- Com a continuació de l'apartat anterior, s'ha d'indicar que l'augment dels rendiments de la planta comportarà una concentració de càrrega contaminant en l'EDARI en un temps de tractament inferior. Les modificacions introduïdes i les propostes en la documentació remesa el març de 2021 per l'òrgan substantiu poden permetre que la indústria aboque a la xarxa, amb uns paràmetres adequats d'abocament. No obstant això, s'haurà de verificar que les mesures adoptades produeixen els resultats esperats mitjançant l'adopció dels controls oportuns i altres mesures que s'incorporaran al condicionament ambiental.  
- Consum d'aigua: la documentació presentada calcula el consum global d'aigua. S'ha de tindre en compte l'informe tècnic emés per l'Ajuntament de Sagunt, en el qual adverteix la possibilitat que els usos actuals afecten els usos futurs. Per tant, a més d'obtindre l'informe favorable de l'empresa subministradora o de la recerca d'una font alternativa d'aigua, el promotor haurà de complir les mesures preventives i correctores de l'estudi d'impacte ambiental, i estudiar i establir gradualment les mesures que siguen necessàries per a procurar menys ús d'aigua.  
Per a finalitzar aquest apartat, cal assenyalar que la modificació del projecte ha sigut significativa quant a la intensificació de la producció i la introducció d'elements, bé no descrits en la documentació inicial o bé introduïts en modificacions posteriors (com ara la planta de biometanització, la planta de gasificació, etc.). Alguns d'aquests elements contribuiran a una gestió millor de les aigües residuals de la indústria i a promoure un ús de l'energia més sostenible i menys contaminant, per la qual cosa s'han de considerar millores ambientals.  
  
2. Ubicació del projecte:  
La indústria s'ubica en sòl apte per a aquest ús, no s'ubica sobre sòl inundable, en zones de protecció de domini públic hidràulic o en espais naturals protegits.  
No obstant això, la indústria s'ubica a menys de 200 metres de la marjal dels Moros (LIC, ZEPA, ZEC).  
- La indústria s'ubica a menys de 200 metres dels plans o les àrees de recuperació de les espècies següents: fartet (Aphanius iberus), samaruc (Valencia hispanica), teuladí de canyar (Embereiza schoeniclus), bitol comú (Botaurus stellaris), arpellot de marjal o arpella vulgar (Circus aeroginosus), rosseta o xarxet marbrenc (Marmoretta angustirostris).  
- La major part de la indústria s'ubica en l'àmbit de la protecció de la zona humida protegida de la marjal dels Moros.  
Pel que fa a això, el 15 de juliol de 2019, el Servei de Gestió d'Espais Naturals Protegits emet un informe del qual s'extrau el següent:  
...«la parcel·la es troba, com la gran part del polígon industrial, dins de la zona de protecció de 500 m de la zona humida catalogada de la marjal dels Moros.  
Dels processos industrials de l'empresa, l'aspecte que més pot afectar la zona humida és la gestió de l'aigua.  
Pel que fa al subministrament, la memòria menciona que procedirà de la xarxa pública del polígon industrial Parc Sagunt (consum anual 445.000 m³).  
Les aigües residuals industrials i sanitàries, amb una depuració prèvia, s'aboquen a la xarxa pública de clavegueram gestionada per l'entitat de sanejament, per tant, fora de l'àmbit de la zona humida.  
Les pluvials s'evacuen a través de la xarxa de pluvials del polígon que acaba a la marjal dels Moros.  
Per la seua ubicació aigües amunt d'una zona protegida, en la zona de 500 m de protecció, zona humida catalogada, s'haurien d'implementar mesures destinades a afavorir l'estalvi d'aigua i que reduïsquen l'escolament d'aquests sòls industrials cap a la zona humida, en concret:  
  
- Es troba a faltar, en la memòria, l'ús de mètodes més moderns de reducció d'escolaments, com ara la implementació de tècniques basades en els sistemes de drenatge sostenibles.  
Tenint en compte el dèficit hídric d'aquesta zona humida, les aigües pluvials, en principi poc contaminades, com ara les de coberta i les de zones enjardinades, podrien destinar-se a la recàrrega de l'aqüífer, si es procurara un drenatge lent en la mateixa parcel·la. Això contribuiria a disminuir els cabals punta en pluges, que es veuran incrementats amb l'augment de superfícies impermeables.  
- Sistemes de recuperació de l'aigua. Per exemple, els sistemes de refrigeració poden produir una aigua de condensació que es podria reutilitzar o estudiar-ne el possible ús per a la recàrrega d'aqüífers o com a aportació a les séquies de la marjal».  
Com a valoració final d'aquest apartat per l'òrgan ambiental, s'ha d'indicar que la valoració de la ubicació es va realitzar, amb caràcter general, en la valoració del polígon industrial, que va ser favorable, fet que no impedeix que, en relació amb l'activitat d'extracció de sucs, s'hi hagen d'aplicar mesures preventives, atenent la sensibilitat de l'espai ocupat.  
  
Característiques de l'impacte potencial.  
El document ambiental valora els possibles impactes que puguen generar-se en funció dels factors ambientals afectats:  
- Atmosfera:  
Emissions: hi ha tres punts d'emissió que generaran CO, SO2, NOX i opacitat. Per a fer el seguiment de les emissions a l'atmosfera, s'han establit tres punts de mostreig, d'acord amb l'annex III de l'Ordre del Ministeri d'Indústria i Energia, de 18 d'octubre de 1976, sobre la prevenció i la correcció de la contaminació industrial a l'atmosfera.  
  
En el seguiment de les emissions actualment produïdes, s'han mesurat els valors d'emissió inferiors al que s'ha estipulat en el Reial decret 833/1975, pel qual es desplega la Llei 38/1972, de protecció del medi ambient atmosfèric. Tenint en compte que, segons els controls realitzats, les emissions estan per davall del que estableix la legislació vigent, l'estudi d'impacte ambiental no considera necessari establir cap mesura de prevenció.  
En referència a la producció de biogàs, el metà obtingut en el reactor alimentarà les calderes, la qual cosa suposarà una millora ambiental. No obstant això, aquest procés no està exempt de la generació d'efectes ambientals, ja que en el procés es generen òxids de sofre, monòxid i diòxid de carboni, diòxid de nitrogen, per la qual cosa es disposa de les mesures correctores següents: filtres de carbó actiu per a eliminar l'àcid sulfhídric, la torxa disposarà de sondes de temperatures, filtres apagaflames, entre altres. Quant als valors d'emissió, es complirà amb els paràmetres màxims admissibles a l'atmosfera i el procediment pertinent de control, d'acord amb el Decret 228/2018, de 14 de desembre, del Consell, pel qual es regula el control de les emissions de les activitats potencialment contaminants de l'atmosfera.  
  
Sorolls: segons conclou l'estudi acústic, no se superaran els valors límit de soroll en l'ambient exterior, els quals s'estableixen en la Llei 7/2002, de 3 de desembre, de protecció contra la contaminació acústica, de la Comunitat Valenciana. És a dir: 70 dB(A) de dia i 60 dB(A) a la nit.  
No obstant això, en l'interior de les naus hi ha elements, com ara els compressors d'alta pressió, que poden generar soroll per damunt dels 80 dB, per la qual cosa, com a mesura correctora, disposaran d'una cabina insonoritzant composta de xapa llisa galvanitzada d'1,5 mm. de grossària, amb una capa de material fonoabsorbent de 40 mm de grossària. Aquesta cabina pot absorbir un nivell de soroll de 40 dB(A), condició indispensable perquè els treballadors del magatzem treballen en condicions òptimes.  
L'impacte es valora com a moderat, si bé, amb l'aplicació de mesures correctores, l'impacte resulta compatible.  
Vibracions: la maquinària utilitzada, en general, no és susceptible de generar vibracions. No obstant això, s'hi aplicaran les mesures correctores següents: la posada a punt de les màquines que incorporen motors, el muntatge de la maquinària que ho requerisca sobre bancades de formigó independents i amb capes d'aglomerats aïllants, la interposició entre els punts de suport i les bases de sustentació, si fora necessari, de bancs, de manera que facen d'amortidors, i la separació de 60 cm de maquinària amb els paraments.  
- Hidrologia superficial:  
El funcionament de la planta pot produir contaminació química de l'aigua, en el cas que es produïsca algun abocament industrial.  
Les aigües pluvials no es mesclaran amb les aigües del procés, a fi d'evitar-ne la contaminació. Es dirigiran a la xarxa exterior a través de quatre xarxes de sanejament.  
Com a mesura correctora, en la planta, les aigües patiran una depuració abans d'abocar-se a la xarxa de clavegueram. A l'eixida del procés de depuració, hi ha una arqueta des de la qual es mesura el cabal i s'arrepleguen les mostres de manera periòdica. La indústria disposa de l'autorització d'abocament, i s'ha realitzat la declaració de producció d'aigües residuals.  
Com a mesures addicionals de protecció, i a fi d'evitar que l'EDARI supere els paràmetres d'abocament, s'han estudiat els punts en què es pot disminuir el contingut contaminant de les aigües, i s'ha determinat l'abocament de químics que intervenen en la neteja com el punt que cal millorar, així com l'abocament d'hidròxid sòdic. Per això, s'ha reduït el consum de químics en la neteja i s'ha procedit a recuperar-lo i reutilitzar-lo, de manera que ha disminuït un 25 % el volum de químics que arriben a l'EDARI, així com la reducció de la conductivitat de l'abocament que arriba a la depuradora. D'altra banda, s'ha dissenyat un protocol d'actuació per a vigilar el funcionament de l'EDARI i per a evitar els incidents ambientals.  
L'impacte es valora, amb l'aplicació de mesures correctores, com a compatible.  
- Aigües subterrànies:  
Els possibles abocaments accidentals de residus perillosos o productes químics i una mala gestió de les aigües pluvials i de les aigües residuals de la indústria poden provocar la contaminació d'aigües subterrànies. En aquest cas, es pot generar un impacte sever. Atesa la possibilitat d'adoptar mesures correctores, l'impacte final es valora com a compatible.  
- Sòl:  
El desenvolupament de l'activitat pot produir, en cas d'accident, la contaminació de sòls a causa de la modificació de les seues propietats fisicoquímiques, fet que causa un impacte crític sobre el medi ambient. La realització de les diferents activitats en l'interior de naus que disposen de solera de formigó remolinat impermeable i l'emmagatzematge de matèries primeres, productes i subproductes, d'acord amb la legislació vigent, porta a valorar l'impacte com a compatible.  
Per a evitar la contaminació de sòls i d'aigües, es proposen diferents mesures preventives i correctores, de les quals es destaquen les següents: les sitges d'emmagatzematge disposaran de tancaments adequats per a evitar pèrdues, l'ompliment dels tancs de productes químics es realitzarà pel fons per a evitar l'evaporació de materials volàtils, se separaran els residus i se separaran segons els requisits de gestió, s'evitarà l'abocament de les aigües del procés sense depurar a la xarxa sanitària.  
- Energia i aigua:  
Els impactes ambientals derivats del consum d'energia i aigua no són valorats en el document ambiental, encara que s'estableixen les mesures preventives i correctores següents:  
Per a controlar el consum energètic s'aplicaran mesures, com ara tindre en compte la variable energètica en la instal·lació de la nova maquinària, es farà un manteniment adequat de la maquinària i se'n controlaran els consums, es faran auditories energètiques, s'establiran mesures d'estalvi del consum elèctric en la il·luminació de les instal·lacions (temporitzadors, moderar la intensitat de la llum, aprofitar la llum natural) i en el consum d'energia (moderar el consum en calefacció i la instal·lació de termòstats, moderar la calefacció, millorar els aïllaments, etc.).  
Es controlarà el consum d'aigua amb la realització de controls periòdics de les instal·lacions per a detectar fugues, la instal·lació de temporitzadors i limitadors de pressió en aixetes i l'automatització de la neteja de les instal·lacions.  
- Socioeconomia:  
Durant la fase de funcionament de la indústria es produiran efectes positius sobre la socioeconomia i la qualitat de vida local, per la creació d'ocupacions directes i indirectes i el pagament de tributs municipals.  
  
Durant la fase d'abandó es produirà una pèrdua en el nivell d'ocupació, que, en part, es compensarà temporalment amb la generació d'ocupació en el desmantellament de les instal·lacions. L'impacte es valora com a sever.  
- Residus: la producció de residus pot generar la contaminació d'aigües i sòls, tant per les matèries contaminants que puguen contindre, com pels accidents en la seua gestió, o, simplement, per la possible necessitat d'haver d'utilitzar instal·lacions per a eliminar-los. La millor mesura per a evitar-ne la producció és disminuir-ne la generació en origen i establir mesures com ara: proporcionar formació ambiental al personal del departament de compres, de manera que s'evite l'adquisició de productes nocius per al medi ambient; elegir materials, productes i subministradors amb certificació ambiental; usar materials i productes reutilitzables; fer una bona gestió de les comandes i adequar-hi la producció i, si és possible, adaptar-la a sèries llargues, que redueixen els defectes i estalvien energia; comprar les matèries primeres a granel; estudiar els mètodes d'envasament i d'embalatge dels productes per a evitar embolcalls excessius; sol·licitar als proveïdors que disminuïsquen l'embalatge per al transport; implantar sistemes mecànics de dosificació per a la mescla de productes químics, ja que augmenten la qualitat i aprofiten al màxim els recursos; treballar a les velocitats de procés adequades com a mesura que afavoreix la minimització de residus; implantar controls de qualitat en el procés productiu per a evitar la deixalla de productes químics, i reutilitzar els dissolvents.  
  
La gestió dels envasos que hagen contingut pintures, dissolvents, etc., així com els fluids de les maquinàries, es gestionen com a residus tòxics i perillosos.  
- Espais naturals protegits:  
Segons la documentació remesa el 15 de març de 2021, en compliment dels condicionants de la DIA del PP Parc Sagunt, sobre evitar els efectes indirectes sobre la marjal i descriure les mesures correctores no indicades en el projecte inicialment remés, es proposa el següent:  
- Per a evitar la contaminació d'aqüífers (afecció indirecta a la marjal), la mercantil disposa d'un protocol o un procediment d'actuació en cas d'abocament de productes químics, i un protocol de recollida de vessaments d'oli.  
- Implantació d'un sistema de gestió mediambiental: l'empresa no disposa de sistema de gestió mediambiental, però sí certificacions de la qualitat agroalimentària que porten implícits els sistemes de gestió ambiental en els processos realitzats.  
- La il·luminació en ambients exteriors es realitza amb lluminàries de baix consum, sense eixida de llum exterior i reflexos minimitzats.  
- Recàrrega d'aqüífers en la marjal dels Moros: com a mesura general, les aigües pluvials recollides a través de la xarxa de pluvials es gestionen en la xarxa del polígon. Quant a les actuacions particulars, es va executar, en tot l'espai existent, una malla de geotèxtil i un recobriment de grava. Amb aquesta actuació s'afavoreix la infiltració d'aigua, sense que es puguen produir pèrdues i arrossegaments de sòl a altres superfícies de l'activitat. D'altra banda, es disposa, en tota la parcel·la, de zones verdes per a afavorir la infiltració de l'aigua en el terreny.  
Finalment, el document ambiental incorpora un programa de vigilància ambiental basat en el compliment de les mesures preventives i correctores proposades, en la gestió dels residus, d'acord amb la legislació vigent i en compliment dels condicionants ambientals que s'indiquen en la resolució corresponent.  
Com a valoració final, es destaca:  
- La fàbrica fa un tractament integral de la matèria primera utilitzada, de manera que evita rebutjos o genera residus.  
- La indústria depura les seues aigües prèviament a l'abocament a la xarxa de sanejament. Això no impedeix que, en moments puntuals, s'hagen detectat paràmetres d'abocament inadequats a la xarxa, per la qual cosa, atés que el procés productiu s'intensificarà, l'EDARI ha de ser capaç d'absorbir els possibles pics de cabals contaminants, aspecte que s'haurà de justificar amb anterioritat a l'obtenció de l'autorització ambiental integrada.  
- Amb aquest mateix criteri, l'empresa ha de vigilar els possibles pics d'emissions a l'atmosfera i controlar, d'acord amb el que dispose l'autorització ambiental integrada, que no es produïsquen emissions que no complisquen amb els paràmetres corresponents.  
- Pel que fa a la despesa energètica, l'empresa disposa d'una planta de digestió anaeròbia lligada al procés de depuració, de la qual s'obté gas, que redueix un 24 % el consum de fonts externes.  
En termes ambientals, la generació de biogàs contribueix a disminuir els impactes ambientals derivats del consum energètic, i pot contribuir a disminuir els impactes derivats de la gestió dels fangs de depuració.  
- Referent al consum d'aigua, si bé la planta incorpora sistemes de filtratge i reutilització en la rentada de la fruita, s'han de complir les mesures de control del document ambiental, a fi de detectar qualsevol fallada possible en el sistema que conduïsca a un consum excessiu del recurs, i incidir en l'estalvi de recursos, de manera que no es posen en perill els usos futurs en el parc industrial a conseqüència del consum d'aigua de la indústria.  
- S'ha d'incidir en la ubicació de la indústria, pròxima a un espai amb valors ambientals la subsistència del qual depén de l'aportació de l'aigua.  
Per tant, l'aspecte dels consums d'aigua i la gestió de pluvials o de les aigües no contaminants que siguen procedents hauran d'incloure's, a més, en el sistema de gestió ambiental que s'ha de dur a terme, en compliment de la declaració d'impacte ambiental de Parc Sagunt, en un estudi específic per a determinar si la indústria pot contribuir al manteniment de la zona humida.  
Com a conclusió: la modificació de l'activitat productiva pot tindre conseqüències ambientals, perquè els impactes produïts en concentren en menys període de temps. No obstant això, aquesta concentració d'efectes ambientals poden ser objecte de control i anàlisi a través de l'autorització substantiva i, en cas necessari, amb la introducció de controls ambientals addicionals en els sistemes de gestió de què disposa l'empresa. No obstant això, s'hauran de complir els condicionants ambientals d'aquest informe d'impacte ambiental per a assegurar que la modificació de l'activitat no genere efectes ambientals significatius.  
  
Consideracions jurídiques.  
La modificació del projecte «Indústria de fabricació i envasament de sucs cítrics» constitueix un supòsit d'avaluació d'impacte ambiental simplificada, d'acord amb l'annex II, grup 2.b de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estime que la modificació del projecte «Indústria de fabricació i envasament de sucs cítrics» en el polígon industrial Parc Sagunt, sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. La indústria haurà de disposar de l'informe favorable de l'empresa subministradora d'aigua i, en cas necessari, buscar una font alternativa del recurs.  
2. Condicionants derivats de l'aprovació del PP Parc Sagunt.  
La indústria incorporarà, en els sistemes de gestió de què disposa, el seguiment específic dels consums d'aigua, la gestió de pluvials i la resta d'aigües no contaminants, que hauran de servir de base per a determinar si hi ha aigües que, per les seues característiques innòcues, poden contribuir a la realització d'alguna acció en benefici de la zona humida de la marjal dels Moros, d'acord amb el que s'ha exposat en l'informe del Servei de Gestió d'Espais Naturals Protegits.  
Les conclusions del seguiment i la realització d'alguna mena de proposta s'hauran de materialitzar en el termini de dos anys, des de l'autorització de la modificació del projecte, mitjançant la seua presentació davant del servei competent en espais naturals protegits.  
3. S'extremaran les mesures de prevenció i control en els períodes de l'any en què hi ha pics de producció. L'autorització ambiental integrada haurà d'incorporar un control específic d'emissions, olors, sorolls, etc., a fi de verificar el compliment, per part de l'empresa, dels límits establits, i establirà un calendari de controls en l'època punta de producció.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 10 d'agost de 2021.- El director general de Qualitat i Educació Ambiental: Joan Piquer Huerga».